Boer voor vrou en seuns doodgeskietArgieffoto: SAPD/Facebook ŉ 50-jarige boer van Camperdown in KwaZulu-Natal is Dinsdag in die vroeë oggendure tydens in aanval op sy plaas voor sy vrou en seuns doodgeskiet. Shaheen Suleiman, direkteur van die private veiligheidsmaatskappy Magma Security wat deur familie versoek is om die voorval te ondersoek, het aan Maroela Media gesê die aanval het op ŉ plaas naby Umlaasweg plaasgevind. “Sewe gewapende mans het net na middernag toegang tot die huis bekom en die boer, sy vrou en twee seuns aangehou terwyl hulle die huis geplunder het,” het Suleiman gesê. Die boer is tydens die aanval in sy bors geskiet. Die gewonde boer kon daarin slaag om sy vuurwapen in die hande te kry en het ook skote gevuur voordat hy op die toneel dood is. Volgens Suleiman het die verdagtes onder meer met ŉ onbekende hoeveelheid kontant en twee selfone gevlug. Suleiman het gesê die vrou en kinders is nie tydens die aanval beseer nie, maar is erg getraumatiseerd. Kol. Jay Naicker, provinsiale polisiewoordvoerder, het aan Maroela Media bevestig dat ŉ groep van sewe mans weens die moord gesoek word. “Die Camperdown-polisie ondersoek ŉ saak van huisroof en moord,” het Naicker gesê. Niemand is nog in verband met die voorval in hegtenis geneem nie. Die naam van die boer is nog nie bekend gemaak nie.